大埔友買滷水雞髀想斬件 竟要收$2嬲爆拒買 街坊:斬兩嘢都收錢
大時大節,不少人或會到燒味舖買餸「加料」,最近1名網民在社交平台發文,表示早前到大埔墟一店家買了4隻滷水雞髀,本想店員幫忙將雞腿斬件,但對方要求多收2元,樓主一怒之下拒買並離開。事後樓主非常氣憤,發帖直斥「香港真係愈搞愈衰,唔怪之啲人去晒外地消費」。
樓主在facebook群組「
」發文,稱早前到大埔墟某燒臘店購買3隻滷水雞髀,本打算叫店員幫忙斬件,「佢話要加2蚊,結果條氣唔順冇買」。樓主認為店家多收2元的要求無理,並在文中狠批「香港真係愈搞愈衰,唔怪之啲人去晒外地消費」。樓主後來又留言補充,指問題在於額外收費是否合理,而非價格高低,「平貴唔係問題,本身消費已包了人工費,斬係本份,唔通買20蚊3份嘅菜咁平,膠袋都可以唔畀?」。不少網民紛紛留言討論,有人力撐樓主,並認為店方濫收費,「聽聞而家買魚都係,遲下買新鮮雞要自己拔毛」、「以前燒味隨手斬兩刀根本唔洗收錢,現在根本巧立名目收錢」、「斬兩嘢都收錢,叫佢返屋企瞓啦懶到咁」、「咁又過分咗啲,斬兩刀有幾難?」、「唔係錢問題,係明屈你」、「支持唔買走人,呢個唔係錢的問題,也唔係顧客至上的問題,呢個係咪有心做生意的問題及對家要求係咪過份的問題。斬4隻髀,如當時忙,可叫客等等;如不忙,何樂而不為」。
不過,也有網民認為店家的要求多收的金額並非過份,又指「雞髀通常一隻食,好少人要求斬開」、「大家樂大快活下午茶雞髀餐都係一隻㗎,你試吓叫人斬開佢睇下佢睬唔睬你?」、「你屋企夠有菜刀,你唔拎返屋企斬?」、「如果買條叉燒話免切是咪要平兩蚊?!」。